钦定古今图书集成/方舆汇编/职方典/第1170卷 > 《自得园记》张绍槃
## 钦定古今图书集成/方舆汇编/职方典/第1170卷 > 《自得园记》张绍槃

“自得之义？何取素位而行、无入不自得之意也？”予久
困场屋，几得而复失者，屡尝以为忧。忽翻然悟曰：“此
有数存焉，非文艺所能博。换焉者，与其为此所束缚，
焦劳苦恼，孰若乐天知命、守正俟时、顺吾性以率吾
真耶？”予性癖，喜花木，耽诗文。卜地于城隅，得荒园数
亩，筑室于上，三年成之。匾为“自得”，规模弘敌，而山水
之奇，天造地设。东接城皋，西邻黉校。台山案其南，辰
楼枕其北。城下开小径，逶迤迢递，可通往来。当户有
石阶崚峋，可攀援上下。柴门傍竹，芳草盈堤，桃李成
行，椅桐夹道，松峦端拱，宛若画屏。地多出泉，引水为
池。有圆池，名“太极”，种以瑞莲，育以金鲤，中坻其地，乃
建以亭。门屏内有方池焉，潜以多鱼，客来，举网可得。
中有桥，直通亭台楼阁。桥之上有栏，坐而凭之，竹影
波光，自相掩映。亭前有名花异卉十馀品，其他常植，
不登数。一卷帘，而山水楼阁之奇，举在几席间。有客
题之曰：《城市山林》。又有取其景之可咏者，分而为八，
亦颇自然。虽未敢拟之胜地名园，惟纵意所如，皆为
乐事，若有无入而不“自得者。命果通也，推此乐以公
天下；命果塞也，持此乐以终吾生。”窃怪世之狃于功
名富贵者，未得患得，既得患失。讵知通达顺逆，禀于
有生，焦劳苦恼，竟为何益？矧吾生寄浮沤于大海，托
一枕于黄粱，秉烛夜游，犹恐时之不逮，顾以有限之
年，索无穷之欲，何惑也？其有计锱铢之利，为升合之
禄，间关万里，奔涉四方，寒暑有所不辞，风雨有所不
避，险阻有所不恤，区区利禄几何，而自苦若此，其视自得之义何如哉？故观于众人之自苦，而益知圣贤
之自得不可及也。孔、颜乐处，窃欲寻之而未之逮，姑
以是名园以见予志焉。